Apel de proiecte nr. PR/NE/2025/P1/RSO1.3//1/2 Investitii pentru cresterea durabila a IMM

**Anexa nr. 20**

**Reguli privind ajutorul de stat și de minimis**

Pentru verificarea încadrării finanțării sub incidența regulilor privind ajutorul de stat sunt analizate condițiile prevăzute la art. 107, alineatul (1) din Tratatul privind funcționarea Uniunii Europene. Este considerat ajutor de stat orice măsură de sprijin a unui Stat Membru care îndeplinește cumulativ următoarele condiții:

* este acordată de către stat sau de către unitățile administrative teritoriale, din resurse de stat sau resurse ale unităților administrativ-teritoriale, ori de alte organisme care administrează surse ale statului sau ale colectivităților locale indiferent de formă;
* este selectivă;
* este acordată întreprinderilor;
* asigură un avantaj agentului economic;
* distorsionează sau amenință să distorsioneze concurența;
* afectează comerțul dintre statele membre ale Uniunii Europene.

Dacă măsurile de ajutor denaturează concurența și afectează comerțul intracomunitar, acestea nu sunt compatibile cu piața internă, cu excepția cazurilor în care tratatele prevăd altfel.

Articolul 108 alineatul (3) din Tratatul privind funcționarea Uniunii Europene (TFUE) prevede obligația unui stat membru de a notifica Comisiei Europene ajutoarele de stat, astfel încât aceasta să evalueze dacă sunt compatibile cu piața comună. Comisia a definit unele excepții și a declarat anumite categorii specifice de ajutoare de stat ca fiind compatibile cu piața comună, în cazul îndeplinirii unor condiții, acestea fiind scutite (exceptate) de obligația notificării prealabile.

Acordarea ajutorului de stat și de minimis în cadrul prezentului apel de proiecte se realizează în conformitate cu prevederile Regulamentului (UE) nr. 651/2014 al Comisiei de declarare a anumitor categorii de ajutoare compatibile cu piața internă în aplicarea articolelor 107 și 108 din tratat, cu modificările și completările ulterioare, ale Regulamentului (UE) nr. 2023/2831 al Comisiei privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis, precum și ale Dispoziției Directorului General ADR Nord-Est nr. 346/04.11.2024, modificată și completată prin Dispoziția Directorului General ADR Nord-Est nr. 44/12.02.2025 privind aprobarea, modificarea și completarea Schemei de ajutor de stat și de minimis pentru creșterea durabilă a IMM-urilor.

Prin acest apel de proiecte se acordă următoarele categorii de ajutor de stat:

1. **Ajutor de stat regional pentru investiții**, cu respectarea prevederilor art. 14 din Regulamentul (UE) nr. 651/2014 de declarare a anumitor categorii de ajutoare compatibile cu piața internă în aplicarea articolelor 107 şi 108 din Tratat, cu modificările și completările ulterioare, denumit în continuare ajutor de stat regional și reprezintă ajutorul regional acordat pentru o investiție inițială.
2. **Ajutor de minimis** cu respectarea prevederilor Regulamentului (UE) nr. 2023/2831 al Comisiei din 13 decembrie 2023 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis.
3. **Ajutor de stat regional pentru investiţii**

Ajutorul de stat regional pentru investiţii reprezintă ajutorul regional acordat pentru o investiție inițială. *„Investiţie iniţială”,* în sensul prezentului Ghid, înseamnă o investiţie în active corporale și necorporale legată de una sau mai multe dintre următoarele activităţi:

* înfiinţarea unei noi unităţi;
* extinderea capacităţii unei unităţi existente;
* diversificarea producţiei unei unităţi prin produse sau servicii care nu au fost fabricate anterior în unitate;
* o schimbare fundamentală a procesului general de producţie a produsului (produselor) sau a prestării generale a serviciului (serviciilor) vizat(e) de investiţia în unitate;

Prin urmare, o investiţie de înlocuire nu constituie o investiţie iniţială.

**(1)** Finanţarea nerambursabilă maximă ce poate fi acordată ca ajutor de stat regional pentru investiții nu trebuie să depăşească limita intensităților maxime stabilite pentru perioada 2022-2027 pentru investiţii iniţiale prin <LLNK 12014 517 20 301 0 33>Hotărârea Guvernului nr. 311/2022, aplicabilă la valoarea costurilor eligibile finanţabile prin ajutor de stat regional aferente proiectului.

**(2)** Intensitatea maximă a ajutorului de stat regional pentru investiții prevăzut la alineatul precedent poate fi majorată cu până la 20 de puncte procentuale pentru întreprinderile mici sau cu până la 10 puncte procentuale pentru întreprinderile mijlocii.

**(3)** Intensităţile maxime majorate ale ajutoarelor pentru întreprinderile mici şi mijlocii nu se aplică ajutoarelor acordate pentru proiectele mari de investiţii, ale căror cheltuieli eligibile depăşesc echivalentul în lei al sumei de 50 de milioane de EUR.

**(4)** Intensitățile maxime ale ajutoarelor de stat prevăzute la alin. (1) se majorează cu 10 puncte procentuale în cazul regiunilor la nivel de județ clasificate conform nomenclatorului unităților teritoriale de statistică, denumite în continuare „regiuni NUTS 3“, care s-au confruntat cu o pierdere a populației de peste 10% în perioada 2009-2018, respectiv: județele Bacău, Botoșani, Neamț, Suceava și Vaslui din Regiunea de dezvoltare Nord-Est.

**(5)** Beneficiarul trebuie să asigure o contribuţie financiară de minimum 25% din cheltuielile eligibile finanțabile prin ajutor de stat regional, fie prin resurse proprii, fie prin finanțare externă, sub o formă care să nu facă obiectul niciunui alt ajutor public.

**(6)** În cazul în care proiectul conţine atât investiţii iniţiale finanţabile prin ajutor de stat regional, cât şi investiţii finanţabile prin ajutor de minimis, procentele aferente intensităţii maxime admise se aplică numai la valoarea costurilor eligibile finanţabile prin ajutor de stat regional.

|  |  |  |  |
| --- | --- | --- | --- |
| **Nr. crt.** | **Județul în care este localizată investiția în Regiunea de Dezvoltare Nord-Est** | **Intensitatea maximă a ajutorului aplicabilă ajutoarelor de stat regionale pentru proiectele de investiții ale căror costuri eligibile nu depășesc 50 milioane EUR, cu bonusurile anterior menționate** | |
|  |  | *Întreprinderi mijlocii* | *Întreprinderi mici (inclusiv microîntreprindereri)* |
| 1. | Bacău | 70% | 75% |
| 2. | Botoșani | 70% | 75% |
| 3. | Iași | 60% | 70% |
| 4. | Neamț | 70% | 75% |
| 5. | Suceava | 70% | 75% |
| 6. | Vaslui | 70% | 75% |

**(7)** Sunt eligibile pentru a fi finanțate prin ajutor de stat regional pentru investiții tipurile de cheltuieli cu activele corporale și/sau necorporale aferente unor investiții inițiale. Acestea trebuie să se regăsească înregistrate în contabilitatea beneficiarului în conturile de imobilizări corporale şi necorporale, aferente investiției finanțate în cauză.

**(8)** Lucrările de modernizare/extindere pot fi considerate eligibile prin ajutor de stat regional pentru investiții numai în măsura în care beneficiarul demonstrează că sunt aferente și intrinsec legate de o investiție inițială, așa cum a fost definite anterior.

Simpla înlocuire a activelor fără schimbarea fundamentală a întregului proces de producție/ prestare servicii constituie o investiție de înlocuire și nu este eligibilă pentru ajutor de stat regional pentru investiții, deoarece nu se califică drept o schimbare fundamentală a procesului de producție/prestare servicii global și, prin urmare, nu constituie o investiție inițială. Același lucru este valabil și în cazul în care echipamentele individuale sunt înlocuite cu altele care sunt mai performante, cu excepția cazului în care acest lucru duce la o schimbare fundamentală a procesului general de producție/ prestare servicii.

**(9)** Cheltuielile pentru achiziția de active necorporale cuprind cheltuielile pentru cunoştinţe tehnice, brevete, drepturi de utilizare, licențe, mărci comerciale, programe informatice, alte drepturi şi active similare, strict necesare pentru atingerea obiectivelor proiectului.

Activele necorporale trebuie să îndeplinească următoarele condiţii cumulative:

(i) să fie utilizate exclusiv în cadrul unităţii care primeşte ajutorul;

(ii) să fie amortizabile;

(iii) să fie achiziţionate în condiţiile pieţei de la terţi care nu au legături cu beneficiarul ajutorului;

(iv) să fie incluse în activele întreprinderii care beneficiază de ajutor şi să rămână asociate proiectului pentru care s-a acordat ajutorul pe o perioadă de 3 ani, de la data efectuării plăţii finale în cadrul proiectului.

**(10)** Activele corporale și necorporale achiziţionate trebuie să fie legate direct de investiția inițială și în legătură cu proiectul finanțat.

**(11)** Activele achiziționate trebuie să fie noi.

**(12)** Investiţia finanțată din ajutor regional pentru investiții trebuie menţinută de IMM-uri în regiunea beneficiară pentru o perioadă de cel puţin trei ani de la finalizarea investiţiilor. Această condiţie nu împiedică înlocuirea unei instalaţii sau a unui echipament care a devenit depășit sau a fost distrus în această perioadă, cu condiţia ca activitatea economică să fie menţinută în Regiunea Nord-Est pentru perioada minimă relevantă, costurile cu instalația / echipamentul de înlocuire nefiind eligibile pentru ajutor de stat / de minimis.

**(13)** În cazul ajutoarelor acordate pentru diversificarea unei unităţi existente, costurile eligibile trebuie să depășească cu cel puţin 200% valoarea contabilă a activelor reutilizate, astfel cum au fost înregistrate în exerciţiul financiar ce precede începerea lucrărilor.

**(14)** Orice investiţie iniţială care vizează aceeaşi activitate sau o activitate similară demarată de acelaşi beneficiar (la nivel de grup) într-un interval de trei ani de la data de începere a lucrărilor la o altă investiţie care beneficiază de ajutor în aceeaşi regiune de nivel 3 din Nomenclatorul comun al unităţilor teritoriale de statistică, este considerată ca făcând parte dintr-un proiect unic de investiţii. În cazul în care un astfel de proiect unic de investiţii este un proiect mare de investiţii, valoarea totală a ajutoarelor pentru proiectul unic de investiţii nu depăşeşte valoarea ajutorului ajustat pentru proiecte mari de investiţii.

**(15) Valoarea ajustată a ajutoarelor** înseamnă valoarea maximă permisă a ajutoarelor pentru un proiect mare de investiţii, calculată conform formulei:

*Valoarea maximă a ajutoarelor = R × (A + 0,50 × B + 0 × C),*

unde: R este intensitatea maximă a ajutoarelor aplicabilă în zona în cauză prevăzută într-o hartă regională aprobată care este în vigoare la data acordării ajutorului, cu excepţia intensităţii majorate a ajutoarelor pentru IMM-uri, A reprezintă partea din costurile eligibile în valoare de 55 de milioane EUR, B este partea din costurile eligibile cuprinsă între 55 de milioane EUR și 110 de milioane EUR, iar C este partea din costurile eligibile de peste 110 de milioane EUR.

**(16) Proiect mare de investiţii** înseamnă o investiţie iniţială cu costuri eligibile care depășesc 50 de milioane EUR, calculată la tarifele și cursul de schimb de la data acordării ajutorului.

**B. Ajutor de minimis**

**(1)** Ajutorul de minimis este un ajutor limitat conform normelor Uniunii Europene la un nivel care nu distorsionează concurenţa şi/sau comerţul cu statele membre. Regula de minimis a fost introdusă pentru exceptarea de la notificare a ajutoarelor de o valoare mică.

**(2)** Ajutorul de minimis acordat în cadrul acestui apel de proiecte ia forma finanțării nerambursabile.

**(3)** Cheltuielile finanțabile prin ajutor de minimis sunt:

I. Cheltuieli directe

a) Cheltuieli aferente activităților de marketing si branding pentru noile produse/servicii.

b) Cheltuieli cu realizarea de studii și rapoarte privind amprenta de mediu a companiei, pentru a sprijini decarbonizarea lanțurilor de aprovizionare, reducerea costurilor de producție și identificarea de acțiuni pentru creșterea circularității.

c) Cheltuieli cu servicii de proiectare pentru reparabilitatea, reutilizarea, upgradarea și reciclarea produselor și realizarea de produse cu durabilitate crescută.

d) Cheltuieli pentru realizarea activităților de comunicare și vizibilitate a proiectului.

II. Cheltuieli indirecte

Cheltuielile indirecte pot cuprinde acele cheltuieli necesare realizării implementării proiectului, dar care nu se pot identifica în cheltuielile directe și nu sunt cuprinse în cadrul cheltuielilor neeligibile. Rambursarea cheltuielilor indirecte se va realiza procentual, prin aplicarea ratei forfetare de maximum 7% la valoarea eligibilă autorizată la plată de Autoritatea de Management pentru Programul Regional Nord-Est 2021-2027 a cheltuielilor directe eligibile.

Cheltuielile directe eligibile cuprind cheltuielile finanțate prin ajutor de stat regional (active corporale și/sau necorporale aferente unor investiții inițiale) și cheltuielile directe finanțate prin ajutor de minimis (cheltuielile aferente activităților de marketing și branding, cheltuieli cu realizarea de studii și rapoarte privind amprenta de mediu a companiei, cheltuieli cu servicii de proiectare pentru reparabilitatea, reutilizarea, upgradarea și reciclarea produselor și realizarea de produse cu durabilitate crescută, cheltuieli pentru realizarea activităților de comunicare și vizibilitate a proiectului).

**(4)** Acordarea ajutorului de minimis este condiționată de respectarea plafonului de minimis a cărui valoare, per întreprindere unică, nu trebuie să depășească 300.000 EUR, în nicio perioadă de 3 ani, cu respectarea regulii de cumul.

**(5)** În conformitate cu prevederile articolului 2 alineatul (2) din <LLNK 832013R1407 32>Regulamentul (UE) nr. 2023/2831, conceptul de *“întreprindere unică”* include toate întreprinderile între care există cel puţin una dintre relaţiile următoare:

1. (i) o întreprindere deține majoritatea drepturilor de vot ale acționarilor sau ale asociaților unei alte întreprinderi;
2. (ii) o întreprindere are dreptul de a numi sau revoca majoritatea membrilor organelor de administrare, de conducere sau de supraveghere ale unei alte întreprinderi;
3. (iii) o întreprindere are dreptul de a exercita o influență dominantă asupra altei întreprinderi în temeiul unui contract încheiat cu întreprinderea în cauză sau în temeiul unei prevederi din actul constitutiv sau din statutul acesteia;
4. (iv) o întreprindere care este acționar sau asociat al unei alte întreprinderi și care controlează singură, în baza unui acord cu alți acționari sau asociați ai acelei întreprinderi, majoritatea drepturilor de vot ale acționarilor sau ale asociaților întreprinderii respective.
5. Întreprinderile care întrețin, prin intermediul uneia sau a mai multor întreprinderi, oricare din relațiile la care se face referire la punctele (i) - (iv), sunt considerate la rândul lor ”întreprinderi unice”.

**C. Condiții de acordare a ajutorului de stat / de minimis**

**(1)** Pentru acordarea finanțării în baza prezentului Ghid, investiția nu trebuie să fie demarată înainte de depunerea cererii de finanțare, respectiv fie nu au fost demarate lucrările de construcţii în cadrul investiţiei, fie nu a fost încheiat primul angajament cu caracter juridic obligatoriu de comandă pentru echipamente sau orice alt angajament prin care investiţia devine ireversibilă, cu excepţia cheltuielilor pentru lucrările pregătitoare, cum ar fi obținerea permiselor și realizarea studiilor de fezabilitate.

**(2)** Taxa pe valoarea adăugată aferentă cheltuielilor eligibile finanțabile prin ajutor de stat regional pentru investiții și ajutor de minimis este eligibilă, dacă nu este finanțată și din alte fonduri publice (inclusiv în ceea ce privește TVA care nu va fi solicitată la rambursare conform legislaţiei naționale în domeniul fiscal).

**(3)** ÎnCererea de finanțare și/sau Declarația Unică si/sau Declarația privind ajutoarele de stat și de minimis, solicitantul va completa informații, privind:

a) ajutoarele de minimis primite de întreprinderea unică în ultimii trei ani, calculați pe bază continuă, până la depunerea aplicației de proiect.

b) structura întreprinderii unice din care face parte beneficiarul, cu mentionarea ajutoarelor primite in ultimii trei ani;

c) eventualele alte ajutoare de stat primite anterior pentru aceleași costuri eligibile ca cele finanțate de schema de ajutor anterior menționată;

d) faptul că nu a fost subiectul unei decizii de recuperare a unui ajutor de stat sau de minimis, emise de Comisia Europeană, Consiliul Concurenței sau de un furnizor de ajutor de stat/de minimis sau, în cazul în care a făcut obiectul unei astfel de decizii, aceasta a fost deja executată şi creanţa integral recuperată, inclusiv dobânda aferentă, prezentând dovezi în acest sens;

e) faptul că ajutorul de stat și de minimis acordat nu va finanța activități sau domenii exceptate de schema de ajutor anterior menționată;

f) faptul că nu a efectuat o relocare către unitatea în care urmează să aibă loc investiția inițială pentru care solicită ajutorul, în cei doi ani anteriori depunerii cererii de finanțare și că se angajează că nu va face acest lucru pentru o perioadă de până la doi ani după finalizarea investiției inițiale pentru care solicită ajutorul, la nivel de ”grup”, pentru solicitanții de ajutor regional de stat pentru investiții;

g) faptul că nu este în situațiile prevăzute de Recomandarea Comisiei Europene nr. 1039/16.07.2020, publicată în JOUE nr 227/16.07.2020 privind condiționarea acordării sprijinului financiar public de lipsa unei legături cu jurisdicțiile necooperante în scopuri fiscale, respectiv:

- nu este rezident în scopuri fiscale sau înmatriculat în temeiul legilor din jurisdicțiile care figurează pe lista Uniunii Europene a jurisdicțiilor necooperante în scopuri fiscale;

- nu este controlat, direct sau indirect, de către acționarii din jurisdicțiile care figurează pe lista Uniunii Europene a jurisdicțiilor necooperante, analiza mergând până la beneficiarul real, așa cum este acesta definit în art. 3 punctul 6 din Directiva 2015/849;

- nu controlează, direct sau indirect, filialele sau nu dețin unități permanente proprii în jurisdicțiile care figurează pe lista Uniunii Europene a jurisdicțiilor necooperante în scopuri fiscale; și

- nu exercită dreptul de proprietate în comun cu întreprinderile din jurisdicțiile care figurează pe lista Uniunii Europene a jurisdicțiilor necooperante în scopuri fiscale;

h) dacă există lucrări demarate de acelaşi beneficiar, într-un interval de trei ani de la data de începere a lucrărilor la o altă investiţie care beneficiază de ajutor în aceeaşi regiune de nivel 3 din Nomenclatorul comun al unităţilor teritoriale de statistică, care pot fi astfel considerate ca făcând parte dintr-un proiect unic de investiţii, pentru solicitanții de ajutor regional de stat pentru investiții;

i) faptul că nu se află în dificultate, conform definiției de la punctul (7) de mai jos;

j) faptul că solicitantul va prezenta documentele contabile care atestă ținerea de evidențe contabile separate, alocarea costurilor și veniturilor într-un mod adecvat și garantarea faptului că finanțarea publică nu favorizează alte activități, dacă solicitantul își desfășoară activitatea atât în domenii de activitate eligibile, cât şi în domenii de activitate neeligibile sau în sectoarele excluse din aria de aplicare a Regulamentului (UE) nr. 2023/2831, a Regulamentului (UE) nr. 651/2014 și/sau a schemei de ajutor anterior menționate;

**(4)** Informațiile prevăzute la alineatul precedent, inclusiv cele privind ajutoarele de minimis, respectiv ajutoarele de stat de care a beneficiat anterior semnării contractului de finanțare, vor fi actualizate la data încheierii actului de acordare a ajutorului.

**(5)** În cazul prezentului Ghid, nu sunt eligibile proiectele al căror cost eligibil pe proiect unic de investiții finanțat prin ajutor de stat regional pentru investiții este mai mare de 110.000.000 EUR, pentru următoarele valori ale ajutorului per întreprindere:

- în cazul intensității maxime a ajutoarelor regionale de 50% : 41,25 milioane de EUR;

- în cazul intensității maxime a ajutoarelor regionale de 60% : 49,5 milioane de EUR.

**(6)** **Nu sunt eligibile** investițiile care:

a) stimulează producția de deșeuri sau creșterea utilizării resurselor;

b) vizează operațiuni de eliminare a deșeurilor și de recuperare a deșeurilor în vederea producerii de energie ;

c) nu se încadrează în cel puțin două din categoriile menționate la Cerinta 5 din Ghidul solicitantului;

d) se finanțează exclusiv prin ajutor de minimis.

**(7)** Ajutorul de minimis se acordă numai în cazul în care sunt îndeplinite condițiile de acordare a ajutorului de stat regional pentru investiții și sunt respectate prevederile privind plafonul de minimis și regulile de cumul aplicabile ajutorului de stat și ajutorului de minimis.

**(8)** În cadrul prezentului ghid, nu se acordă sprijin întreprinderilor aflate în dificultate. „**Întreprindere în dificultate**” înseamnă o întreprindere care se află în cel puțin una din situațiile următoare:

(a) În cazul unei societăţi comerciale cu răspundere limitată [alta decât un IMM care există de mai puţin de 3 ani], atunci când mai mult de jumătate din capitalul său social subscris a dispărut din cauza pierderilor acumulate. Această situaţie survine atunci când deducerea pierderilor acumulate din rezerve (și din toate celelalte elemente considerate în general ca făcând parte din fondurile proprii ale societăţii) conduce la un rezultat negativ care depășește jumătate din capitalul social subscris. În sensul acestei dispoziţii, „societate cu răspundere limitată” se referă în special la tipurile de societăţi comerciale menţionate în anexa I la Directiva 2013/34/UE a Parlamentului European și a Consiliului[[1]](#footnote-1) iar „capital social” include, dacă este cazul, orice capital suplimentar;

(b) În cazul unei societăţi comerciale în care cel puţin unii dintre asociaţi au răspundere nelimitată pentru creanţele societăţii [alta decât un IMM care există de mai puţin de trei ani], atunci când mai mult de jumătate din capitalul propriu așa cum reiese din contabilitatea societăţii a dispărut din cauza pierderilor acumulate. În sensul acestei dispoziţii, „o societate comercială în care cel puţin unii dintre asociaţi au răspundere nelimitată pentru creanţele societăţii” se referă în special la acele tipuri de societăţi menţionate în anexa II la Directiva 2013/34/UE;

(c) Atunci când întreprinderea face obiectul unei proceduri colective de insolvenţă sau îndeplinește criteriile prevăzute în dreptul intern pentru ca o procedură colectivă de insolvenţă să fie deschisă la cererea creditorilor săi;

(d) Atunci când întreprinderea a primit ajutor pentru salvare și nu a rambursat încă împrumutul sau nu a încetat garanţia sau a primit ajutoare pentru restructurare și face încă obiectul unui plan de restructurare;

**(9)** Data acordării ajutorului este data la care dreptul legal de a primi ajutorul este conferit beneficiarului, în conformitate cu regimul juridic național aplicabil, indiferent de data la care ajutorul se plătește întreprinderii respective.

Ajutorul de stat și de minimis se consideră acordat la data semnării contractului de finanțare, indiferent de data la care se plătește întreprinderii respective.

**(10)** Cursul valutar utilizat la solicitarea ajutorului de stat/ de minimis este cursul InforEuro din luna publicării ghidului specific. La semnarea contractului de finanțare, pentru calcularea cuantumului ajutorului de stat/de minimis, se utilizează cursul InforEuro valabil la data semnării contractului de finanțare.

**(11)** Cofinanțarea din contribuție proprie trebuie asigurată de beneficiarul proiectului fie din resurse proprii, fie din finanțare externă, (de exemplu: credite bancare negarantate de stat, aport al acționarilor, alții decât organisme ale statului, alte surse private), sub o formă liberă de ajutor public. Nu sunt considerate contribuții proprii măsurile de sprijin financiar din partea statului sau care sunt obținute ca urmare a unor astfel de măsuri.

**(12)** Beneficiarul trebuie să asigure contribuția proprie la valoarea cheltuielilor eligibile, acoperirea cheltuielilor neeligibile ale proiectului, resursele și mecanismele financiare necesare implementării optime a proiectului, precum și cele pentru buna funcționare a acestuia în perioada de durabilitate, cu respectarea plafonului de minimis și a regulilor de cumul.

**(13)** Dacă solicitantul își desfășoară activitatea atât în sectoare/domenii eligibile, cât și în sectoare/domenii neeligibile sau excluse din domeniul de aplicare a Regulamentului (UE) nr. 2023/2831 și/sau a Regulamentului (UE) nr. 651/2014, cu modificările și completările ulterioare, și/sau a Schemei de ajutor de stat și de minimis pentru creșterea durabilă a IMM poate beneficia de finanțare pentru domeniile de activitate eligibile, cu condiția prezentării documentelor contabile care atestă separarea evidenței acestor activități sau o distincţie între costuri, ca urmare a semnării contractului de finanțare astfel ca activităţile desfășurate în sectoarele excluse/neeligibile să nu beneficieze de ajutoare de stat /de minimis acordate în baza schemei de ajutor anterior menționate.

**(14)**Valoarea maximă totală a ajutoarelor de minimis de care poate beneficia întreprinderea unică (cu luarea în considerare inclusiv a valorii alocării financiare aferente componentei de minimis acordate în conformitate cu prevederile Schemei de ajutor de stat și de minimis pentru creșterea durabilă a IMM-urilor), în nicio perioadă de 3 ani, calculată pe o bază continuă, nu poate depăşi echivalentul în lei a 300.000 EUR per întreprindere unică, calculat la cursul InforEuro în vigoare la data semnării contractului de finanțare.

**(15)** Dacă valoarea în EUR a unui ajutor de minimis ori modalitatea de determinare a acesteia sunt specificate în actul de acordare (e.g. contract de finanțare, acord de principiu), atunci această valoare va fi dedusă din plafonul de minimis. În caz contrar, pentru determinarea valorii în EUR a ajutorului primit, se va utiliza rata de schimb InforEuro, valabilă în luna acordării ajutorului (i.e. luna emiterii/semnării actului de acordare a ajutorului).

**(16)** La identificarea întreprinderii unice, se vor avea în vedere doar întreprinderi legate înregistrate pe teritoriul aceluiași stat membru al Uniunii Europene. Astfel, chiar dacă întreprinderea A (înregistrată în România) este deținută în proporție de 60% de întreprinderea B (înregistrată în afara României), cele două întreprinderi nu sunt considerate o întreprindere unică.

Totuși, legătura dintre A și B trebuie luată în calcul la încadrarea solicitantului într-una din categoriile de întreprindere menționate în cadrul secțiunii ”Eligibilitatea solicitantului și partenerilor” din Ghidul solicitantului și în Anexa “Îndrumar privind încadrarea în categoria IMM-urilor”.

**D. Reguli de cumul**

**(1)** Ajutoarele de minimis nu se cumulează cu ajutoarele de stat acordate pentru aceleași costuri eligibile dacă un astfel de cumul ar depăși intensitatea sau valoarea maximă relevantă a ajutorului stabilită pentru condițiile specifice ale fiecărui caz de un regulament sau de o decizie de exceptare pe categorii adoptată de Comisie. Ajutoarele de minimis care nu se acordă pentru sau nu sunt legate de costuri eligibile specifice pot fi cumulate cu alte ajutoare de stat acordate în temeiul unui regulament de exceptare pe categorii sau al unei decizii adoptate de Comisie.

**(2)** Ajutoarele de minimis acordate în conformitate cu prevederile schemei de ajutor anterior meníonate pot fi cumulate cu ajutoarele de minimis acordate în conformitate cu prevederile Regulamentului (UE) nr. 2023/2832 al Comisiei din 13.12.2023 privind aplicarea articolelor 107 şi 108 din Tratatul privind funcţionarea Uniunii Europene în cazul ajutoarelor de minimis acordate întreprinderilor care prestează servicii de interes economic general, în limita plafonului stabilit în respectivul regulament. Ajutoarele de minimis acordate în conformitate cu schema de ajutor anterior menționată pot fi cumulate cu ajutoarele de minimis acordate în conformitate cu Regulamentele (UE) nr. 1408/2013 al Comisiei din 18 decembrie 2013 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis în sectorul agricol și Regulamentul (UE) nr. 717/2014 al Comisiei din 27 iunie 2014 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis în sectorul pescuitului și acvaculturii, în limita plafonului relevant.

**(3)** Ajutoarele cu costuri eligibile identificabile exceptate prin Regulamentul (UE) nr. 651/2014 pot fi cumulate cu:

a) orice alt ajutor de stat, atât timp cât măsurile respective vizează costuri eligibile identificabile diferite;

b) orice alt ajutor de stat, în legătură cu aceleași costuri eligibile, care se suprapun parțial sau integral, numai în cazul în care cumulul respectiv nu are drept rezultat depășirea celui mai ridicat nivel de intensitate a ajutorului sau a celui mai ridicat cuantum al ajutorului aplicabil ajutorului respectiv în temeiul Regulamentului (UE) nr. 651/2014.

**(4)** Ajutoarele de stat exceptate în temeiul schemei de ajutor anterior menționate nu se cumulează cu niciun tip de ajutoare de minimis în raport cu aceleași costuri eligibile dacă un astfel de cumul ar conduce la o intensitate a ajutorului/ prag al ajutorului care le depășește pe cele prevăzute în schemă.

**(5)** Pentru respectarea regulilor de cumul, solicitantul ajutorului va prezenta în *Declarația* *privind ajutoarele de stat și de minimis* informaţiile referitoare la orice alt ajutor de stat de care a beneficiat sau dacă este în curs de solicitare a altor ajutoare de stat, pentru aceleaşi cheltuieli eligibile cu cele propuse prin proiect, respectiv informaţii referitoare la alte ajutoare de minimis primite în ultimii 3 ani anteriori datei de semnare a contractului de finanţare, cu respectarea prevederilor referitoare la întreprinderea unică. Informațiile vor fi actualizate de către solicitantul ajutorului la data încheierii actului de acordare a ajutorului.

**(6)** În cazul în care, după aplicarea regulilor de cumul, cu luarea în calcul a finanțării nerambursabile solicitate în baza schemei de ajutor anterior menționate, ca ajutor de minimis, este depășit plafonul de minimis (respectiv 300.000 EUR pe durata a trei ani), întreprinderea poate opta, până la acordarea acestui ajutor, pentru reducerea finanțării solicitate sau pentru renunțarea, integrală sau parțială, la ajutoare anterioare deja primite pentru a nu depăși acest plafon, conform Deciziei CEJ în cauza C‑608/19.

Reducerea finanțării solicitate poate fi efectuată și în situația în care nu există un ajutor acordat anterior, atât în scopul încadrării în pragul finanțării, respectiv a plafonului de minimis.

Dacă solicitantul nu ajustează valoarea solicitată astfel încât să se încadreze sub pragul de minimis sau nu renunță, integral sau parțial, la ajutoare anterioare deja primite, pentru a nu depăși acest plafon, atunci nu va beneficia de ajutor de minimis.

**(7)** În cazul fuziunilor societăţilor sau al achiziţiilor de părţi sociale, atunci când se stabileşte dacă un nou ajutor de minimis acordat unei întreprinderi noi sau întreprinderii care face achiziţia depăşeşte plafonul relevant, se iau în considerare toate ajutoarele de minimis anterioare acordate tuturor întreprinderilor care fuzionează. Ajutoarele de minimis acordate legal înainte de fuziune sau achiziţie rămân legal acordate.

**(8)** În cazul în care o întreprindere se împarte în două sau mai multe întreprinderi separate, ajutoarele de minimis acordate înainte de separare se alocă întreprinderii care a beneficiat de acestea, şi anume, în principiu, întreprinderii care preia activităţile pentru care au fost utilizate ajutoarele de minimis. În cazul în care o astfel de alocare nu este posibilă, ajutoarele de minimis se alocă proporţional pe baza valorii contabile a capitalului social al noilor întreprinderi la data la care separarea produce efecte.

**E. Recuperarea ajutoarelor de stat/de minimis**

**(1)** În cazul în care condițiile de acordare și de utilizare a ajutorului nu au fost respectate de beneficiar, furnizorul ajutorului de stat și de minimis dispune recuperarea ajutorului, inclusiv a dobânzilor aferente, conform prevederilor Ordonanţei de urgenţă a Guvernului nr. 77/2014, aprobată cu modificări şi completări prin Legea nr. 20/2015, cu modificările şi completările ulterioare, şi ale prezentei.

**(2)** Furnizorul își rezervă dreptul de a stopa acordarea / plata ajutorului de stat și de minimis sau de a solicita recuperarea ajutorului de stat și de minimis deja plătit, în cazul în care documentele şi informațiile furnizate de către beneficiar în documentele depuse se dovedesc a fi incorecte sau false.

**(3)** Ajutorul de stat, respectiv de minimis care trebuie rambursat sau recuperat include şi dobânda aferentă, datorată de la data plăţii acestuia până la data recuperării sau a rambursării integrale. Procedura de calcul al dobânzii este stabilită prin instrucţiunile emise de Consiliul Concurenţei[[2]](#footnote-2) .

**(4)** Rata dobânzii aplicabile este cea stabilită prin Regulamentul (CE) nr. 794/2004 al Comisiei din 21 aprilie 2004 de punere în aplicare a Regulamentului (UE) nr. 1589/2015 de stabilire a normelor de aplicare a articolului 108 din Tratatul privind funcționarea Uniunii Europene, publicat în Jurnalul Oficial al Uniunii Europene L 140 din 30.04.2004, cu modificările şi completările ulterioare, precum şi cu respectarea prevederilor Regulamentului (UE) 1589/2015 al Consiliului din 13 iulie 2015 de stabilire a normelor de aplicare a articolului 108 din Tratatul privind funcţionarea Uniunii Europene, publicat în Jurnalul Oficial al Uniunii Europene L 248 din 24.09.2015.

**(5)** Constituie motive de restituire integrală a ajutorului:

a) nerespectarea prevederilor Regulamentului (UE) nr. 2831/2023 ;

b) nerespectarea prevederilor Regulamentului (UE) nr. 651/2014;

c) nerespectarea prevederilor Regulamentului (UE) nr. 1060/2021;

d) nerespectarea prevederilor Regulamentului (UE) nr. 1058/2021;

e) nerespectarea criteriilor de eligibilitate impuse prin schema de ajutor anterior menționată, respectiv a condițiilor de acordare a ajutorului de stat/de minimis, inclusiv în cazul constatării ulterioare;

f) înstrăinarea bunurilor obținute prin finanțarea prevăzută în schema de ajutor anterior menționată, în perioada de durabilitate a proiectului. Se are în vedere atât înstrăinarea parțială, cât și totală. În raport de formă, prin înstrăinare se înțelege atât cea oneroasă, cât și cea gratuită.

**(6)** Constituie motive de restituire parțială a ajutorului primit:

a) efectuarea unor cheltuieli care nu respectă prevederile HG 873 din 6 iulie 2022 privind regulile de eligibilitate a cheltuielilor efectuate în cadrul operaţiunilor finanţate prin Fondul European de Dezvoltare Regională, Fondul Social European şi Fondul de Coeziune 2021- 2027;

b) cheltuielile aferente operațiunilor care fac obiectul uneia dintre situațiile prevăzute la art. 65 alin. (1) și (2) din Regulamentul (UE) nr. 1060/2021, care afectează caracterul durabil al operațiunilor, devin neeligibile, proporțional cu perioada de neconformitate.

**F. Lista sectoarelor pentru care nu se acordă sprijin financiar în conformitate cu prevederile legale aplicabile în domeniul ajutorului de stat / ajutorului de minimis/ FEDR**

**(1)** activităţile realizate de întreprinderile care îşi desfăşoară activitatea în următoarele sectoare şi/sau care vizează următoarele ajutoare:

(a) ajutoarelor acordate întreprinderilor care își desfășoară activitatea în domeniul producției primare de produse pescărești și de acvacultură;

(b) ajutoarelor acordate întreprinderilor care desfășoară activități de prelucrare și comercializare a produselor pescărești și de acvacultură, în cazul în care cuantumul ajutoarelor este stabilit pe baza prețului sau a cantității de produse achiziționate sau introduse pe piață;

(c) ajutoarelor acordate în sectorul producţiei agricole primare;

(d) ajutoarelor acordate întreprinderilor care desfășoară activități de prelucrare și comercializare a produselor agricole, în următoarele cazuri:

(i) atunci când valoarea ajutoarelor este stabilită pe baza preţului sau a cantităţii unor astfel de produse achiziţionate de la producători primari sau introduse pe piaţă de întreprinderile respective;

(ii) atunci când ajutoarele sunt condiţionate de transferarea lor parţială sau integrală către producătorii primari;

(e) ajutoarelor destinate activităţilor legate de exportul către ţări terţe sau către alte state membre, respectiv ajutoarelor legate direct de cantităţile exportate, de înfiinţarea și funcţionarea unei reţele de distribuţie sau destinate altor cheltuieli curente legate de activitatea de export;

(f) ajutoarelor a căror acordare este condiţionată de obligația ca beneficiarul să utilizeze cu preferință bunuri și servicii naționale faţă de bunuri şi servicii importate;

(g) ajutoarelor acordate în sectorul pescuitului și acvaculturii, care intră în domeniul de aplicare al Regulamentului (UE) nr. 1379/2013 al Parlamentului European și al Consiliului;

(h) ajutoarelor pentru facilitarea închiderii minelor de cărbune necompetitive, astfel cum sunt reglementate de Decizia 2010/787/UE a Consiliului;

(i) ajutoarelor pentru sectorul siderurgic, din sectorul cărbunelui și a lignitului;

(j) ajutoarelor pentru sectorul transporturilor și pentru infrastructurile conexe, ajutoarelor pentru sectorul producerii, stocării, transportului și distribuției de energie și pentru infrastructurile energetice; și ajutoarelor în sectorul comunicațiilor în bandă largă, cu excepția schemelor de ajutoare regionale de exploatare;

(k) ajutoarelor regionale de exploatare acordate întreprinderilor ale căror activităţi principale se încadrează în secţiunea K „Intermedieri financiare și asigurări” din NACE Rev. 2 sau întreprinderilor care desfășoară activităţi în interiorul grupurilor și ale căror activităţi principale se încadrează în categoriile 70.10 „Activităţi ale direcţiilor (centralelor), birourilor administrative centralizate” sau 70.22 „Activităţi de consultanţă pentru afaceri și management” din NACE Rev. 2.

**(2)** domeniile excluse prevăzute la articolul 7 din Regulamentul (UE) nr. 1058/2021 privind Fondul european de dezvoltare regională și Fondul de coeziune, respectiv:

(a) dezafectarea sau construirea de centrale nucleare;

(b) investițiile destinate reducerii emisiilor de gaze cu efect de seră generate de activitățile enumerate în anexa I la Directiva 2003/87/CE;

(c) fabricarea, prelucrarea și comercializarea tutunului și a produselor din tutun;

(d) investițiile în infrastructura aeroportuară, cu excepția regiunilor ultraperiferice sau a aeroporturilor regionale existente, astfel cum sunt definite la articolul 2 punctul 153 din Regulamentul (UE) nr. 651/2014, în oricare dintre următoarele cazuri:

(i) în cadrul măsurilor de atenuare a impactului asupra mediului;

sau

(ii) în cadrul sistemelor de securitate, de siguranță și de management al traficului aerian care rezultă din cercetarea MTA „Cerul unic european” (Single European Sky ATM Research);

(e) investițiile în eliminarea deșeurilor în depozite de deșeuri, exceptând:

(i) investițiile destinate regiunilor ultraperiferice, numai în cazuri justificate în mod corespunzător; sau

(ii) investițiile pentru dezafectarea, reconversia sau securizarea depozitelor de deșeuri existente, cu condiția ca investițiile respective să nu le sporească capacitatea;

(f) investițiile care sporesc capacitatea instalațiilor de tratare a deșeurilor reziduale, exceptând:

(i) investițiile destinate regiunilor ultraperiferice, numai în cazuri justificate în mod corespunzător;

(ii) investițiile în tehnologii de recuperare a materialelor din deșeurile reziduale în scopul economiei circulare;

(g) investițiile legate de producția, prelucrarea, transportul, distribuția, stocarea sau arderea combustibililor fosili.

1. Directiva 2013/34/UE a Parlamentului European și a Consiliului din 26 iunie 2013 privind situaţiile financiare anuale, situaţiile financiare consolidate și rapoartele conexe ale anumitor tipuri de întreprinderi, de modificare a Directivei 2006/43/CE a Parlamentului European și a Consiliului și de abrogare a Directivelor 78/660/CEE și 83/349/CEE ale Consiliului (JO L 182, 29.6.2013, p. 19). [↑](#footnote-ref-1)
2. Instrucțiunile privind procedura de calculare a dobânzii în cazul ajutorului de stat sau de minimis care trebuie rambursat sau recuperate, din 16.04.2020, publicate în [Monitorul Oficial nr. 375 din 11 mai 2020](https://lege5.ro/MonitorOficial/mongq3danzygiyq/monitorul-oficial-partea-i-nr-375-11-05-2020?numar=375&d=11-05-2020)*.* [↑](#footnote-ref-2)